**Cleo Una Moore** (født 31. oktober 1929, død 25. oktober 1973) var en amerikansk skuespillerinne. Hun spilte inn filmer for både Warner Bros. og RKO Pictures på begynnelsen av 1950-tallet, før hun signerte en lengre kontrakt med Columbia Pictures. Filmselskapet håpet at hun skulle bli deres versjon av Marilyn Monroe. Moore spilte i filmer som *One Girl's Confession* (1953), *The Other Woman* (1954), *Mytteri i kvinnefengslet* (1955) og *Over-Exposed* (1956). Karrieren hennes gikk nedover da filmselskapet bestemte seg for å satse på Kim Novak i stedet. Moore pensjonerte seg som skuespillerinne i 1957, etter å ha fullført innspillingen av *Hit and Run*. Hun døde 43 år gammel av hjerteinfarkt.

Barndom
-------

Cleo Una Moore ble født 31. oktober 1929 i Galvez i Louisiana. Familien flyttet senere til Baton Rouge. Moore flyttet sammen med familien sin til California i 1946, med planer om å skaffe seg en skuespillerkarriere.

Karriere
--------

Moore vant noen lokale skjønnhetskåringer og arbeidet med dramalæreren Josephine Dillon for å tone ned sørstatsdialekten sin. Hun hadde sin filmdebut i 1948, da hun spilte en liten rolle i dramafilmen *Embraceable You*. Moore spilte også den kvinnelige hovedrollen i kortfilmserien *Congo Bill*. Hun fikk filmkontrakt med Warner Bros. og deretter RKO Pictures. I denne perioden spilte hun i filmer som *Hevnens aske*, *Rio Grande Patrol*, *Hunt the Man Down* og *Spillebulen*, som alle ble utgitt i 1950. Moore spilte en fortapt gangsterkjæreste i Nicholas Rays film noir *On Dangerous Ground* (1952).

I 1952 spilte Moore hovedrollen i film noiren *Strange Fascination*, den første av totalt sju der hun arbeidet med B-filmskaperen Hugo Haas. De neste par årene spilte hun i *One Girl's Confession*, *Thy Neighbor's Wife* og *Bait*. Haas' filmer med Moore ble negativt mottatt av kritikerne, men spilte likevel inn penger. I tillegg til filmarbeid var Moore aktiv inn boligbygging, der hun samarbeidet med sin far. Moore signerte en sjuårskontrakt med Columbia Pictures etter å ha fullført innspillingen av Haas' film noir *The Other Woman* (1954). Filmselskapet håpet at hun skulle bli like suksessfull for dem som det Marilyn Monroe var for 20th Century Fox.

I februar 1954 deltok Moore på lokalfjernsyn i Chicago for å promotere en film. Programlederen Jack Eigen ønsket å teste reaksjonen til fjernsynspublikummet på et langt kyss, ettersom filmsensuren satte begrensninger for hvor lenge et kyss kunne vare. Eigen og Moore kysset i rundt fem minutter, noe som resulterte i at han fikk sparken. Hendelsen ble omtalt i aviser over hele USA. Samme året begynte Moore å oppleve en karrieremessig nedtur, etter at Columbia bestemte at Kim Novak skulle bli deres versjon av Monroe.

Moore spilte en suicidal prostituert i Haas' dramafilm *Hold Back Tomorrow* (1955). Rolletolkningen hennes ble godt mottatt av kritikerne. Moore spilte også i film noirene *Mytteri i kvinnefengslet* (1955) og *Over-Exposed* (1956), som begge ble regissert av Lewis Seiler. Da Columbia sendte Moore på promoturné for sistnevnte, gikk hun glipp av to filmtilbud og ba derfor om å bli løst fra kontrakten sin. Hennes siste film var Haas' film noir *Hit and Run* (1957).

Privatliv
---------

Moore hadde et kortvarig ekteskap med Palmer Long, den yngste sønnen til den tidligere guvernøren i Louisiana Huey Long, som 15-åring. Hun giftet seg med den velstående eiendomsutvikleren Herbert Heftler 19. november 1961 i New Jersey. Ekteparet fikk en datter i 1963. Moore døde av hjerteinfarkt 25. oktober 1973 i Inglewood i California. Hun er gravlagt på Inglewood Park Cemetery.

Filmografi
----------

Film og fjernsyn| År | Tittel | Rolle | Notater |
| --- | --- | --- | --- |
| 1948 | *Embraceable You* | Sylvia | Ukreditert |
| *Congo Bill* | Lureen / Ruth Culver | Kortfilmserie |
| 1949 | *So You're Having In-Law Trouble* | Kusine Ellie Mae | KortfilmUkreditert |
| *So You Want to Be an Actor* | Scarlett, skuespillerinne i teaterstykke om borgerkrigen | KortfilmUkreditert |
| 1950 | *So You Want to Throw a Party* | Fru Joe Frisbee | KortfilmUkreditert |
| *Dynamite Pass* | Lulu |  |
| *Hevnens aske* | Kusine Louise | Ukreditert |
| *711 Ocean Drive* | Mals kjæreste | Ukreditert |
| *The Great Jewel Robber* | Blondine på flyplassen | Ukreditert |
| *Rio Grande Patrol* | Peppie |  |
| *Hunt the Man Down* | Pat Sheldon |  |
| *Spillebulen* | Sally |  |
| 1951 | *On Dangerous Ground* | Myrna Bowers |  |
| 1952 | *The Pace That Thrills* | Ruby |  |
| *Strange Fascination* | Margo |  |
| 1953 | *One Girl's Confession* | Mary Adams |  |
| *Thy Neighbor's Wife* | Lita Vojnar |  |
| 1954 | *Bait* | Peggy |  |
| *The Ford Television Theatre* | Lana | Episode: «Remember to Live» |
| *The Other Woman* | Sherry Steward |  |
| 1955 | *Mytteri i kvinnefengslet* | Mae |  |
| *Hold Back Tomorrow* | Dora |  |
| 1956 | *Over-Exposed* | Lily Krenshka alias Lila Crane |  |
| *Strange Stories* |  | Episode: «Bed and Board» |
| 1957 | *Hit and Run* | Julie Hilmer |  |

Fotnoter
--------

**Type nummerering**
1. ↑  Ifølge gravsteinen hennes. Andre kilder oppgir 1924 og 1928 som fødeår.

Referanser
----------

1. 1 2 3 4  Koper, Richard (2010). *Fifties Blondes: Sexbombs, Sirens, Bad Girls and Teen Queens*. BearManor Media. s. 235. ISBN 978-1593935214.
2. ↑  «Cleo Una Moore Heftler». Find a Grave. [*død lenke*]
3. ↑  «Cleo Moore». Internet Movie Database.
4. 1 2 3 4  Bacon, James (18. september 1953). «Hollywood Report». *Daytona Beach Morning Journal*.
5. 1 2  Graham, Sheilah (5. september 1954). «Atom Blonde Has Eye On Governor's Chair». *Toledo Blade*.
6. 1 2 3  Koper, Richard (2010). *Fifties Blondes: Sexbombs, Sirens, Bad Girls and Teen Queens*. BearManor Media. s. 237. ISBN 978-1593935214.
7. ↑  «Disk Jockey 'Slapped' For Long TV Kiss». *The Miami News*. 17. februar 1954. [*død lenke*]
8. ↑  «TV Kiss Puts Entertainer Right Smack Out of a Job». *The Milwaukee Journal*. 17. februar 1954. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 1. juni 2015.  «Arkivert kopi». Arkivert fra originalen 5. juni 2016. Besøkt 1. juni 2015.
9. 1 2  Koper, Richard (2010). *Fifties Blondes: Sexbombs, Sirens, Bad Girls and Teen Queens*. BearManor Media. s. 239. ISBN 978-1593935214.
10. ↑  Blottner, Gene (2015). *Columbia Noir: A Complete Filmography, 1940-1962*. McFarland. s. 176. ISBN 978-1476617619.
11. ↑  Manners, Dorothy (20. november 1961). «Gabin to Try Drama». *The Milwaukee Sentinel*. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 1. juni 2015.  «Arkivert kopi». Arkivert fra originalen 20. juni 2016. Besøkt 1. juni 2015.
12. 1 2  Koper, Richard (2010). *Fifties Blondes: Sexbombs, Sirens, Bad Girls and Teen Queens*. BearManor Media. s. 241. ISBN 978-1593935214.

Eksterne lenker
---------------

* (en) Cleo Moore på Internet Movie Database Rediger på Wikidata

* (sv) Cleo Moore i Svensk Filmdatabas Rediger på Wikidata

* (en) Cleo Moore på AllMovie Rediger på Wikidata

* (en) Cleo Moore hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | WikiTree **·** VIAF **·** GND **·** LCCN **·** ISNI **·** BNF **·** BNF (data) **·** NKC **·** BNE
 |